නඩුවකට අදාළ පෙර වැරදි වාර්තාවක් නොකැඳවන ලෙස ඉල්ලා උසාවි සැරයන්වරයාට රුපියල් තිස්පන්දහසක මුදලක් ලබා දෙන බව ප්‍රකාශ කිරීම සම්බන්ධයෙන් චෝදනාවට වරදකරු වූ විත්තිකරුවකුට මාලිගාකන්ද මහේස්ත්‍රාත් රෂාන්ත ගොඩවෙල මහතා විසින් වසර 3 සිර දඬුවමක් නියම කරන ලදී.එම සිරදඬුවමට අමතරව රුපියල් පන්දහසක දඩයක් ද එම චුදිතට නියම කළ අතිරේක මහේස්ත්‍රාත්වරයා දඩය නොගෙවන්නේ නම් ඒ වෙනුවට තවත් මාස පහක සිරදඬුවමක් ද ඔහුට නියම කළේය.මෙසේ සිරදඬුවම් හා දඩ නියම කෙරුණේ මරදානේ ලොග්ගේට් හි පදිංචි පී. ඒ. ඩී. චමින්ද චතුරංග නමැත්තකුටය.හෙරොයින් මිලිග්‍රෑම් තුන්සීයක් (300) ළඟ තබාගැනීම සම්බන්ධයෙන් කෙසෙල්වත්ත පොලිසිය මඟින් ඔහුට විරුද්ධව මාළිගාකන්ද මහේස්ත්‍රාත් අධිකරණය හමුවේ නඩු පවරා තිබිණ.නඩු විභාගයේදී ඔහු වරද පිළිගැනීමෙන් අනතුරුව ඔහුට දඬුවම් නියම කිරීම සඳහා ඔහු පිළිබඳ පෙර වැරදි වාර්තාවක් ඉදිරිපත් කරන ලෙස උසාවි සැරයන් ගමගේ මහතාට නියෝග කර තිබිණ.ඒ අතරතුර තමා පිළිබඳ පෙර වැරදි වාර්තා නොකරන ලෙස චුදිත විසින් උසාවි සැරයන්වරයා වෙත දන්වා ඒ වෙනුවෙන් රුපියල් තිස්පන්දහසක් දිය හැකි බවත් සැරයන්වරයාට දන්වා ඇත.උසාවි සැරයන් ගමගේ මහතා විසින් මේ බව අතිරේක මහේස්ත්‍රාත්වරයාට දන්වා සිටීමෙන් අනතුරුව මහේස්ත්‍රාත්වරයා විසින් ඔහුට මෙසේ සිරදඬුවම් නියම කරන ලදී.පසුගිය වසරේ මැයි මාසේ තමාගේ මාමාගේ කුඩු නඩුවක් වෙනුවෙන් වෙනත් අදාළ නිලධාරියකුට රුපියල් තිස්දහසක් දී පෙර වැරදි වාර්තා නොකර ඇඟිලි සලකුණු වෙනස් කරගත් බව ද චුදිත විසින් උසාවි සැරයන්වරයාට දන්වා තිබේ..